ΓΡΑΠΤΗ ΕΡΩΤΗΣΗ P-2619/96 υποβολή: Heidi Hautala (V) προς την Επιτροπή (2 Οκτωβρίου 1996)

Θέμα: Μείωση των μισθών των ερευνητών στα Κοινά Κέντρα Έρευνας (ΚΚΕρ) της ΕΕ

Οι μισθοί των ερευνητών των κέντρων ερευνών της Ευρωπαϊκής Ένωσης, των Κοινών Κέντρων Έρευνας (ΚΚΕρ), στην Ispra, στη Σεβίλη, στο Πέτεν, στο Γκέελ και στην Καρλσρούη που ετοιμάζουν τη διδακτορική τους διατριβή ή είναι επιπέδου διδάκτωρα, έχουν μεταβληθεί κατά τη διάρκεια της ισχύος της σύμβασής τους. Στόχος της Επιτροπής ήταν να ρυθμίσει το ύψος των μισθών των ερευνητών σε επίπεδα ανάλογα με το ύψος των μισθών ερευνητών του ιδίου επιπέδου στο κάθε κράτος, λαμβάνοντας υπόψη τη φορολογία. Οι ερευνητές ενημερώθηκαν για τις μεταβολές στις 29.7.1996. Κατά την πρόσληψή τους, οι ερευνητές είχαν υπογράψει σύμβαση εργασίας η οποία επέτρεπε την αναθεώρηση των μισθών.

Οι μισθοί έχουν, επί παραδείγματι, αυξηθεί στο ΚΚΕρ στο Γκέελ ακόμη και κατά 74% και μειωθεί στο ΚΚΕρ στην Ispra ακόμη και κατά 36%.

Γνωρίζει η Επιτροπή ότι οι μισθοί έχουν είτε μειωθεί είτε αυξηθεί κατακόρυφα; Γιατί έχει μεταβληθεί, στα μέσα της περιόδου, το ύψος των χορηγουμένων στους προσληφθέντες ερευνητές επιδομάτων; Έχει λάβει υπόψη της η Επιτροπή τις διαφορές ως προς τις ανάγκες των ερευνητών λόγω του αριθμού των μελών της οικογένειας ή των εξόδων διαβίωσης εκάστου ερευνητή; Σκοπεύει η Επιτροπή να ελέγχει το ύψος των φόρων που καλείται να καταβάλει έκαστος των ερευνητών, δεδομένου ότι βάσει αυτού αυξήθηκαν ορισμένοι από τους μισθούς;

Γνωρίζει η Επιτροπή ότι λόγω των αυξήσεων θα δημιουργηθεί ένα έλλειμμα στον προϋπολογισμό με συνέπεια, π.χ., να είναι σε θέση ένα ερευνητικό κέντρο να προσλάβει μόνο τρεις μεταδιδακτορικούς ερευνητές αντί των προγραμματισθέντων πέντε; Πώς σκοπεύει, εξάλλου, η Επιτροπή να διαθέσει τους περισευούμενους πόρους; Γιατί η Επιτροπή δεν αντιμετωπίζει επί ίσοις όροις τους ερευνητές όλων των ερευνητικών κέντρων;

Εάν οι ερευνητές δεν υπογράψουν νέες συμβάσεις εργασίας εντός μιας εβδομάδας, θα απολυθούν. Πιστεύει η Επιτροπή ότι έτσι θα διασφαλισθούν καλύτερα τα συμφέροντα των ερευνητών των διαφόρων προγραμμάτων σε ό,τι αφορά την εργασία τους;

Απάντηση της κας Cresson εξ ονόματος της Επιτροπής (9 Δεκεμβρίου 1996)

Η Επιτροπή ενέκρινε, στις 29 Ιουλίου 1996, μια νέα κατ' αποκοπήν σύμβαση επιμόρφωσης μέσω της έρευνας, η οποία ισχύει για τους υποτρόφους που γίνονται δεκτοί στο Κοινό Κέντρο Ερευνών (ΚΚΕρ). Χρησιμοποιείται στους διάφορους τόπους του ΚΚΕρ (Geel, Ispra, Καρλσρούη, Petten, Σεβίλλη) από την 1η Αυγούστου 1996.

Το κείμενο αυτό περιλαμβάνει μια νέα μισθολογική κλίμακα, η οποία προκειμένου να χαρακτηρίζεται από λογική συνέπεια και ομοιομορφία, είναι ταυτόσημη με εκείνη που περιλαμβάνεται στις συμβάσεις επιφόρφωσης μέσω της έρευνας οι οποίες εντάσσονται στα άλλα ειδικά προγράμματα του τετάρτου προγράμματος πλαισίου. Τα μεικτά ποσά που αναγράφονται εκεί καθορίσθηκαν σε στενή συνεννόηση με τους εκπροσώπους των κρατών μελών. Υπολογίσθηκαν κατά τρόπο ώστε, εν τω μέτρω του δυνατού, να προσφέρουν στον υπότροφο ένα καθαρό ποσό συγκρίσιμο με εκείνο που λαμβάνει ένας ερευνητής ισοδύναμου επιπέδου στο κράτος μέλος της υποδοχής.

Αυτή η νέα μισθολογική κλίμακα ισχύει ομοίως για τους υποτρόφους που έχουν υπογράψει σύμβαση επιμόρφωσης μέσω της έρευνας από την 1η Ιανουαρίου 1995, η οποία περιέχει ρήτρα εκ των προτέρων αποδοχής των νέων ποσών μόλις εγκριθούν οι νέοι γενικοί όροι από την Επιτροπή (βάσει της εν λόγω ρήτρας, υποβάλλεται σε κάθε ενδιαφερόμενο υπότροφο τροποποίηση της σύμβασης επιμόρφωσης μέσω της έρευνας).

Πάντως, όσον αφορά 47 υποτρόφους του κέντρου της Ispra και 4 υποτρόφους του κέντρου της Σεβίλλης, η Επιτροπή έχει την πρόθεση να προτείνει προσωρινό μέτρο που αποσκοπεί στη διατήρηση, έως την 31η Μαρτίου 1997, της μισθολογικής κλίμακας που ίσχυε προηγουμένως, προκειμένου να καταστεί δυνατό να προετοιμασθούν για τη μείωση του ποσού που τους διατίθεται. Η Επιτροπή δεν θα παραλείψει να ενημερώσει το Κοινοβούλιο σχετικά με την έγκρισή του.

Ο υπότροφος, άπαξ και λάβει το μηνιαίο μεικτό ποσό που αναγράφεται στη μισθολογική κλίμακα, οφείλει να εκπληρώσει, υπό την ευθύνη του, τις υποχρεώσεις του (ιδίως, κοινωνικές και φορολογικές) που υπέχει δυνάμει της νομοθεσίας του κράτους μέλους υποδοχής. Η προσωπική του κατάσταση (έγγαμος, άγαμος) θα ληφθεί υπόψη κατά τη φορολόγηση των εισοδημάτων του και μέσω της χορήγησης κοινωνικών παροχών (παραδείγματος χάρη, οικογενειακών επιδομάτων).

Η Επιτροπή δύναται, από πλευράς της, να επαληθεύσει ανά πάσα στιγμή την τήρηση, από τον υπότροφο, των υποχρώσεων που παρατίθενται στην προηγούμενη παράγραφο.

Τέλος, πρέπει να παρατηρηθεί ότι η τροποποίηση της μισθολογικής κλίμακας είχε ως συνέπεια, όσον αφορά τις τρέχουσες συμβάσεις επιμόρφωσης μέσω της έρευνας, αύξηση του προϋπολογισμού που διατίθεται για τις υποτροφίες αυτές. Πράγματι, αν και μειώθηκε το μεικτό ποσό των επιμέρους υποτροφιών στην Ispra και στη Σεβίλλη, αυξήθηκε αντιθέτως στο Geel, στην Καρλσρούη και στο Petten. Το ΚΚΕρ έχει την πρόθεση να συνεχίσει να συνδράμει τους υποτρόφους, τηρουμένων των στόχων των δύο ειδικών προγραμμάτων. Το συνολικό ποσό που διατίθεται για υποτροφίες θα ποικίλλει σε συνάρτηση με τον αριθμό υποτροφιών για κάθε σχετικό κέντρο.